b"\n_START_ARTICLE_\nModerata Fonte\n_START_SECTION_\nBiografia\n_START_PARAGRAPH_\nVa n\xc3\xa9ixer el 1555 a la Rep\xc3\xbablica de Ven\xc3\xa8cia. Modesta Pozzo de Zorzi fou la segona filla de Cicilia i Hieronimo de Pozzo, que van morir a causa de la pesta quan ella nom\xc3\xa9s tenia un any. Amb el seu germ\xc3\xa0 Leonardo, va haver d'anar a viure amb la seva \xc3\xa0via materna i el seu segon marit, Prospero Saraceni. Essent encara molt petita, va anar a estudiar al convent de Santa Maria, on aprengu\xc3\xa9 a cantar, a llegir la llengua vernacla i a cosir. Quan va tornar a casa de la seva \xc3\xa0via, el messer Saraceni li va permetre de llegir qualsevol llibre de la seva biblioteca, i va comen\xc3\xa7ar ella sola seriosos estudis especialitzats en llat\xc3\xad. Tamb\xc3\xa9 el marit de la seva \xc3\xa0via l'estimul\xc3\xa0 perqu\xc3\xa8 escriv\xc3\xads des de ben jove._NEWLINE_Com tota dona veneciana de l'\xc3\xa8poca, Fonte aprengu\xc3\xa9 a dissenyar, pintar i tocar el lla\xc3\xbct i el clavic\xc3\xa8mbal; a m\xc3\xa9s, com que estava privada de poder assistir a l'escola de gram\xc3\xa0tica, li preguntava al seu germ\xc3\xa0 cada dia el que havia apr\xc3\xa8s. _NEWLINE_Posteriorment Fonte va anar a viure amb la filla del messer Saraceni i el seu marit, que publicaria la biografia de l'autora el 1593, en set p\xc3\xa0gines, titulada Vita della Signora Modesta Pozzo de'Zorzi nominata Moderata Fonte. Doglioni l'ajud\xc3\xa0 en els seus estudis i escrits i finan\xc3\xa7\xc3\xa0 el seu primer llibre, Floridoro. En aquesta \xc3\xa8poca comen\xc3\xa7aria a usar el nom de Moderata Fonte. Quan tenia 27 anys, Doglioni li eleg\xc3\xad un advocat anomenat Filippo de'Zorzi com a marit i la parella es cas\xc3\xa0 el 15 de febrer de 1583. Durant el matrimoni ella segu\xc3\xad escrivint, cosa estranya en l'\xc3\xa8poca, ja que les dones no acostumaven a poder ecriure un cop casades. Despr\xc3\xa9s de deu anys de matrimoni i tres fills, Modesta mor\xc3\xad a Ven\xc3\xa8cia durant el part de la seva quarta filla, el 2 de novembre de 1592, amb nom\xc3\xa9s 37 anys._NEWLINE_Doglioni la descriu a la seva biografia com una dona extremadament intel\xc2\xb7ligent. Fou bona mare i esposa, permet\xc3\xa9 que les seves filles estudiessin llat\xc3\xad, cantessin i toquessin instruments. Va acabar la seva darrera obra el mateix dia que mor\xc3\xad, Il m\xc3\xa9rito delle donne, de manera que va haver de publicar-se p\xc3\xb2stumament, el 1600."